MT Il-Ġurnal Uffiċjali tal-Unjoni Ewropea C 232/8

Sommarju Eżekuttiv tal-Opinjoni tal-Kontrollur Ewropew għall-Protezzjoni tad-Data dwar “Is-Saħħa Mobbli: Ir-rikonċiljazzjoni tal-innovazzjoni teknoloġika mal-protezzjoni tad-Data”

(It-test sħiħ ta’ din l-Opinjoni jista’ jinstab bl-EN, FR u DE fuq is-sit elettroniku tal-KEPD (www.edps.europa.eu)

(2015/C 232/06)

Sommarju

Is-Saħħa Mobbli (“mHealth”) hija settur li qed tikber malajr li tirriżulta mill-konverġenza bejn il-kura tas-saħħa u l-ICT. Din tinkludi applikazzjonijiet mobbli ddisinjati sabiex jipprovdu servizzi relatati mas-saħħa permezz ta’ apparat intelliġenti (smart devices) li spiss jipproċessa informazzjoni personali dwar is-saħħa. Applikazzjonijiet tal-mHealth jipproċessaw ukoll volum kbir ta’ informazzjoni dwar l-istil ta’ ħajja u l-benesseri.

Is-suq mHealth huwa kkumplikat minħabba li ħafna operaturi pubbliċi u privati huma attivi fl-istess ħin, pereżempju żviluppaturi tal-apps (applikazzjonijiet), ħwienet tal-apps, manifatturi tal-apparat u min jirriklama, u l-mudelli tan-negozju li huma jadottaw jinbidlu kontinwament u jadattaw għal kundizzjonijiet li qed jinbidlu malajr. Madankollu, jekk dawn jipproċessaw informazzjoni personali, huma għandhom jirrispettaw ir-regoli tal-protezzjoni tad-data u jkunu responsabbli għall-ipproċessar tad-data tagħhom. Barra minn hekk, l-informazzjoni dwar is-saħħa tgawdi minn livell għoli ħafna ta’ protezzjoni taħt dawn ir-regoli.

L-iżvilupp tal-mHealth għandu potenzjal kbir għat-titjib tal-kura tas-saħħa u tal-ħajja tal-individwi. Barra minn hekk, Big Data, flimkien mal-“Internet tal-Oġġetti” huwa mistenni li jkollu impatt sinifikanti fuq l-mHealth minħabba l-volum ta’ informazzjoni disponibbli u l-kwalità ta’ deduzzjonijiet li jistgħu jinstiltu minn din l-informazzjoni. Hija mistennija li tipprovdi għarfien ġdid għal riċerka medika u tista’ wkoll tnaqqas l-ispejjeż u tagħmilha iktar sempliċi għall-pazjent meta jirrikorri għall-kura tas-saħħa.

Fl-istess ħin, huwa meħtieġ li jiġu protetti d-dinjità u d-drittijiet fundamentali tal-individwi, b’mod partikolari dawk tal-privatezza u tal-protezzjoni tad-data. L-użu estensiv tal-Big Data jista’ jnaqqas il-kontroll tal-utenti fuq l-informazzjoni personali tagħhom. Dan huwa parzjalment dovut għall-iżbilanċ enormi bejn l-informazzjoni limitata disponibbli għal persuni u l-informazzjoni estensiva disponibbli għal entitajiet li joffru prodotti li jinvolvu l-ipproċessar ta’ din l-informazzjoni personali.

Aħna nemmnu li l-miżuri li ġejjin dwar l-mHealth se jwasslu għal benefiċċji sostanzjali fil-qasam tal-protezzjoni tad-data:

— il-leġiżlatur tal-UE għandu, f’miżuri futuri ta’ tfassil tal-politika fil-qasam tal-mHealth, irawwem ir-responsabbiltà u l-allokazzjoni ta’ responsabbiltà ta’ dawk involuti fid-disinn, il-provvista u l-funzjonament ta’ apps (inklużi disinjaturi u manifatturi ta’ apparat);

— disinjaturi tal-apps u l-pubblikaturi għandhom jiddisinjaw apparat u apps biex tiżdied it-trasparenza u l-livell ta’ informazzjoni pprovduta lill-individwi fir-rigward tal-ipproċessar tad-data tagħhom u jevitaw ġbir ta’ iktar data milli huwa meħtieġ biex titwettaq il-funzjoni mistennija. Huma għandhom jagħmlu dan billi jinkludu l-isettjar (settings) tal-privatezza u tal-protezzjoni tad-data fid-disinn u billi jagħmluhom applikabbli mal-ewwel awtomatikament, fil-każ li l-individwi ma jkunux mistiedna jistabbilixxu l-għażliet tagħhom tal-protezzjoni tad-data manwalment, pereżempju meta jkunu qed jinstallaw apps fl-apparat intelliġenti tagħhom;

— l-industrija għandha tuża l-Big Data fl-mHealth għal skopijiet li huma ta’ benefiċċju għall-individwi u tevita li tużawhom għal prattiċi li jistgħu jikkawżawlhom ħsara, bħall-għoti ta’ profil diskriminatorju; u

— l-leġiżlatur għandu jtejjeb is-sigurtà tad-data u jinkoraġġixxi l-applikazzjoni tal-privatezza bid-disinn u awtomatikament permezz ta’ inġinerija tal-privatezza u l-iżvilupp ta’ materji primi u l-għodod.

Għalkemm l-mHealth hija settur ġdid li qed jiżviluppa, ir-regoli għall-protezzjoni tad-data tal-UE - kif attwalment ippromulgati u kif se jissaħħu iktar permezz tar-riforma - jipprovdu salvagwardji għall-ħarsien tad-data tal-individwi. Fl-istess ħin, aħna se ninkoraġġixxu In-Netwerk tal-Inġinerija tal-Privatezza fl-Internet (IPEN) biex nittestjaw l-aħjar prattiċi ġodda u soluzzjonijiet innovattivi għall-mHealth. Barra minn hekk, meta wieħed iqis id-dimensjoni globali tal-ipproċessar ta’ data fi ħdan l-mHealth, hija kruċjali l-kooperazzjoni msaħħa bejn l-awtoritajiet tal-protezzjoni tad-data madwar id-dinja.

I. Introduzzjoni u sfond

I.1. Sfond fuq l-mHealth - benefiċċji soċjali u Big Data

1. Fil-bidu tas-snin 2000 il-midja, l-IT u l-industriji tal-komunikazzjoni elettronika bdew jikkonverġu, u joħolqu kemm ambjent ta’ negozju ġdid kif ukoll kwistjonijiet regolatorji ġodda. Bl-istess mod, illum, l-industrija tal-kura tas-saħħa sabet opportunitajiet ġodda għall-iżvilupp u t-tkabbir fil-konverġenza ma’ teknoloġiji ġodda (apparat intelliġenti u apps mobbli relatati). Din il-kombinazzjoni għandha l-għan finalment li tingħata kura tas-saħħa lill-utenti permezz ta’ apparat intelliġenti, u huwa meqjus bħala “qasam emerġenti li qed jiżviluppa b’pass mgħaġġel u għandu l-potenzjal li jkollu rwol importanti fit-trasformazzjoni tal-kura tas-saħħa u jtejjeb il-kwalità u l-effiċjenza tagħha” (1).

2. Il-konverġenza bejn it-teknoloġija u l-kura tas-saħħa hija mistennija li tippermetti (i) kura tas-saħħa aħjar bi prezz iktar baxx, (ii) irwol iktar effettiv tal-pazjenti (i.e. kontroll imtejjeb fuq il-kura tas-saħħa stess) (2), u (iii) aċċess iktar faċli u iktar immedjat għall-kura medika u l-informazzjoni online (eż. billi tippermetti lit-tobba biex jimmoniterjaw mill-bogħod il-pazjenti u jinteraġixxu iktar ta’ spiss magħhom permezz ta’ imejls).

3. Il-kisba ta’ dawn l-objettivi se tkun possibbli permezz tad-disinn u t-tqassim ta’ apparat mobbli (eż apparat tal-kompjuters li jintlibes) u apps li jaħdmu fuq apparat intelliġenti tal-utenti. Huma jistgħu jaqbdu kwantitajiet dejjem ikbar ta’ data personali (il-ħażna u l-qawwa ta’ komputazzjoni jikbru b’mod esponenzjali, kif jonqos il-prezz tagħhom) minn numru għoli ta’ “sensers tad-data”, li tista’ tiġi pproċessata ulterjorment fiċ-ċentri tad-data ta’ fornituri b’kapaċità ta’ komputazzjoni bla preċedent. Il-kombinazzjoni ta’ użu kullimkien u l-konnettività, servizzi li jagħmlu profitt li spiss jiġu offruti b’xejn lill-utenti (speċjalment apps mobbli b’xejn), flimkien ma’ Big Data u estrazzjoni ta’ data, għandhom rwol kruċjali fl-mHealth, bil-bini ta’ immaġni diġitali ta’ kull wieħed minna (l-hekk imsejjaħ quantified self (kwantifikazzjoni personali)) (3).

I.2. Skop tal-Opinjoni

4. Fid-dawl tal-impatt li l-iżvilupp tas-Saħħa mobbli (“mHealth”) jista’ jkollu fuq id-drittijiet tal-individwi għall-privatezza u l-protezzjoni tad-data personali, aħna ddeċidejna fuq inizjattiva tagħna stess li nagħtu din l-Opinjoni.

5. Għandha l-mira li tiġbed l-attenzjoni għall-aspetti l-iktar relevanti tal-protezzjoni tad-data għall-mHealth li attwalment jistgħu jkunu injorati jew sottovalutati, sabiex tissaħħaħ il-konformità mar-regoli eżistenti tal-protezzjoni tad-data u tinfetaħ it-triq għal applikazzjoni konsistenti ta’ dawk ir-regoli. Meta tagħmel dan, hija tistrieħ fuq l-opinjoni adottata mill-Grupp ta’ Ħidma tal-Artikolu 29 dwar apps mobbli installati fuq apparat intelliġenti (4).

6. Hija tqis ukoll l-implikazzjonijiet ta’ dan ix-xenarju ġdid li qed jinbidel malajr fid-dawl tal-bidliet ikkontemplati fir-Regolament Ġenerali dwar il-Protezzjoni tad-Data propost (“GDPR”).

7. Din l-Opinjoni tikkonsisti f’żewġ taqsimiet. It-Taqsima II tenfasizza l-implikazzjonijiet l-iktar relevanti tal-protezzjoni tad-data tal-mHealth. It-Taqsima III tesplora strateġiji għall-integrazzjoni tar-rekwiżiti tal-protezzjoni tad-data fit-tfassil ta’ apps ta’ mHealth. Dan tagħmlu billi tenfasizza aktar azzjonijiet leġiżlattivi li jidher fl-istess ħin mixtieq u meħtieġ biex jiġi pprovdut rispons effettiv għall-kwistjonijiet li l-mHealth qed tqajjem, jew x’aktarx tqajjem fil-ġejjieni, f’termini ta 'dinjità, il-privatezza, il-protezzjoni tad-data u d-dritt għall-identità personali.

IV. Konklużjoni

69. L-mHealth toffri minjiera ta’ opportunitajiet ġodda, f’termini ta’ kura tas-saħħa aħjar u iktar risponsiva għall-individwi, prevenzjoni tal-mard ikbar u spejjeż tas-saħħa iktar baxxi għal sistemi soċjali u opportunitajiet ikbar għan-negozji. Madankollu, sabiex wieħed jasal għal sitwazzjoni fejn il-tliet kategoriji kollha msemmijin iktar 'il fuq jistgħu jibbenefikaw bis-sħiħ minn dawn l-iżviluppi, kulħadd jeħtieġ li jaċċetta r-responsabbiltajiet li jiġu mal-opportunitajiet.

70. B’mod partikolari, niġbdu l-attenzjoni fuq ir-responsabbiltà lejn l-individwi u għall-ħtieġa li tiġi ppreżervata d-dinjità tagħhom u d-drittijiet tagħhom għall-privatezza u l-awtodeterminazzjoni. F’kuntest ta’ bidla ekonomika mgħaġġla u l-interazzjoni dinamika bejn diversi operaturi privati u pubbliċi, dawn il-prinċipji fundamentali m’għandhomx jiġu injorati u l-profitt privat m’għandux jissarraf fi spiża għas-soċjetà.

71. F’dan ir-rigward, il-prinċipji u r-regoli tal-protezzjoni tad-data jipprovdu gwida f’settur li għadu, fil-biċċa l-kbira, mhux irregolat. Jekk dawn jitħarsu kif jixraq, se jżidu ċ-ċertezza legali u l-fiduċja fl-mHealth, u b’hekk dan jikkontribwixxi għall-iżvilupp sħiħ tagħha.

Magħmul fi Brussell, il-21 ta’ Mejju 2015. Giovanni BUTTARELLI Kontrollur Ewropew għall-Protezzjoni tad-Data

(1) Green Paper tal-Kummissjoni Ewropea fuq is-saħħa mobbli, l-10 ta’ April 2014, COM(2014) 219 finali, ikkumplimentat minn Dokument ta’ Ħidma tal-Personal (SWD(2014) 135 finali).

(2) Nathan Cortez, The Mobile Health Revolution?, Università ta’ California, Davis Law Review, Vol. 47, p. 1173.

(3) Kelvin Kelly, fundatur ta’ Wired, Stabbilixxa l-pjattaforma quantifiedself.com mal-ġurnalist Gary Wolf, u introduċa l-kunċett għal udjenza usa’.

(4) Article 29 WP Opinion 2/2013 of 27.2.2013 on apps on smart devices (WP 202) [L-Artikolu 29 Opinjoni WP 2/2013 tas-27 ta’ Frar 2013 dwar apps fuq apparat intelliġenti (WP 202)], disponibbli fuq http://ec.europa.eu/justice/data-protection/article-29/documentation/opinion-recommendation/files/2013/wp202_mt.pdf